Απόφαση της Επιτροπής

της 22ας Σεπτεμβρίου 2000

για εφαρμογή του άρθρου 3 παράγραφος 3 στοιχείο ε) της οδηγίας 1999/5/ΕΚ στον ραδιοεξοπλισμό ο οποίος καλύπτεται από την περιφερειακή ρύθμιση που αφορά τη ραδιοτηλεφωνική υπηρεσία σε πλωτές οδούς εσωτερικής ναυσιπλοΐας

[κοινοποιηθείσα υπό τον αριθμό Ε(2000) 2718]

(Κείμενο που παρουσιάζει ενδιαφέρον για τον ΕΟΧ)

(2000/637/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 1999/5/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 1999, σχετικά με το ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της πιστότητας των εξοπλισμών αυτών(1), και ιδίως το άρθρο 3 παράγραφος 3 στοιχείο ε),

Εκτιμώντας τα ακόλουθα:

(1) Ένας αριθμός κρατών μελών προτίθεται να εφαρμόσει κοινές αρχές και κανόνες ασφαλείας για τη διακίνηση προσώπων και αγαθών στις πλωτές οδούς εσωτερικής ναυσιπλοΐας.

(2) Η εναρμόνιση των ραδιοτηλεφωνικών υπηρεσιών θα συμβάλει στην ασφαλέστερη ναυσιπλοΐα στις πλωτές οδούς εσωτερικής ναυσιπλοΐας, ιδιαίτερα σε περιπτώσεις άσχημων καιρικών συνθηκών.

(3) Έχοντας συμμετάσχει σε μια περιφερειακή διάσκεψη που πραγματοποιήθηκε στη Βασιλεία σύμφωνα με το άρθρο S6 των κανονισμών ραδιοεπικοινωνιών της Διεθνούς Ένωσης Τηλεπικοινωνιών (ITU), ένας αριθμός κρατών μελών στα οποία πραγματοποιείται εσωτερική ναυσιπλοΐα, έχει την πρόθεση να εγκρίνει και να εφαρμόσει μια ρύθμιση που αφορά τη ραδιοτηλεφωνική υπηρεσία σε πλωτές οδούς εσωτερικής ναυσιπλοΐας (στο εξής θα καλείται η "Ρύθμιση").

(4) Καλύπτεται μόνο ο εξοπλισμός ο οποίος προορίζεται για εγκατάσταση σε πλοία εσωτερικής ναυσιπλοΐας, στα κράτη μέλη στα οποία θα εφαρμοστεί η ρύθμιση και ο οποίος θα λειτουργεί σε περιοχές συχνοτήτων που θα ορίζονται από τη ρύθμιση.

(5) Το σύνολο του εξοπλισμού που λειτουργεί στις εν λόγω περιοχές συχνοτήτων πρέπει να συμμορφώνεται με τους στόχους της παρούσας ρύθμισης και να χρησιμοποιεί το αυτόματο σύστημα αναγνώρισης μεταδότη (ATIS) όπως ορίζεται στο παράρτημα Β του ETS 300698· στις δε κατηγορίες επικοινωνιών "μεταξύ πλοίων", "μεταξύ πλοίων και λιμενικών αρχών" και "εντός των πλοίων" πρέπει να υπάρχει μια καθορισμένη μέγιστη ισχύς εκπομπής, πάνω από την οποία θα είναι αδύνατη η λειτουργία του εν λόγω εξοπλισμού.

(6) Οι διατάξεις της παρούσας απόφασης θεσπίζονται με τη σύμφωνη γνώμη της επιτροπής αξιολόγησης της πιστότητας και εποπτείας της τηλεπικοινωνιακής αγοράς (TCAM),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση ισχύει για το ραδιοεξοπλισμό ο οποίος πρέπει να χρησιμοποιείται στις πλωτές υδάτινες οδούς που καλύπονται από τη ρύθμιση η οποία αφορά τη ραδιοτηλεφωνική υπηρεσία στις πλωτές οδούς εσωτερικής ναυσιπλοΐας, όπως συμφωνήθκε στη Βασιλεία στις 6 Απριλίου 2000, στα κράτη μέλη στα οποία θα εφαρμοστεί η ρύθμιση.

Άρθρο 2

1. Ο ραδιοεξοπλισμός ο οποίος λειτουργεί στις ζώνες συχνοτήτων, που καθορίζονται από τη ρύθμιση που αφορά τη ραδιοτηλεφωνική υπηρεσία στις πλωτές οδούς εσωτερικής ναυσιπλοΐας, θα χρησιμοποιεί αυτόματο σύστημα αναγνώρισης μεταδότη (ATIS).

2. Ο εξοπλισμός ραδιοεπικοινωνιών στις κατηγορίες επικοινωνιών "μεταξύ πλοίων", "μεταξύ πλοίων και λιμενικών αρχών" και "εντός των πλοίων", που καθορίζεται από τη ρύθμιση που αφορά τη ραδιοτηλεφωνική υπηρεσία στις πλωτές οδούς εσωτερικής ναυσιπλοΐας, δεν πρέπει να έχει τη δυνατότητα να μεταδίδει με ισχύ μετάδοσης μεγαλύτερη του 1 Watt.

Άρθρο 3

Οι απαιτήσεις του άρθρου 2 της παρούσας απόφασης θα ισχύουν από την ημερομηνία δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 22 Σεπτεμβρίου 2000.

Για την Επιτροπή

Erkki Liikanen

Μέλος της Επιτροπής

(1) ΕΕ L 91 της 7.4.1999, σ. 10.